Formiranje vlasti najhitniji zadatak. 9/10/02 - 2002-10-09
To je danas u Mostaru poručila predstavnica OHR-a, Avis Beneš, aludirajući na Hercegovačko-neretvanski kanton u kojem se ranijih godina
Portparol mostarskog OHR-a, Avis Beneš istakla je na današnjoj pres-konferenciji da sada predstoji bitan zadatak provođenja izbornih rezultata, nakon što oni budu objavljeni i kakav god bio njihov ishod. Formiranje efikasne vlade koja će se hitno pozabaviti problemima građana i koja će povesti zemlju ka reformi prvi je prioritet. Ove će se vlade cijeniti po njihovim djelima, a ne riječima. A djela su hitno potrebna. Avis Beneš je rekla da se to posebno odnosi na HNK, u kojem inače u osnovnim i srednjim školama sa bosanskim programom nastava još nije počela zbog štrajka nastavnika, te kojeg inače potresaju veliki finansijski problemi. Ranijih godina, na formiranje vlade u Kantonu čekalo se i po osam mjesci nakon izbora, medjutim, ovaj put, iz izvora bliskih medjunarodnoj zajednici saznaje se da takav rasplet događaja neće biti dozvoljen. Sadašnja vlada ima punu odgovornost za rješavanje situacije do formiranja nove vlade. Sadašnja situacija u ovom Kantonu je rezultat njenog rada i stoga je još uvijek njen problem. Građani sebi ne mogu priuštiti da postoji vakuum u radu vlade, posebno u ovako kritičnoj situaciji. O kantonalnim vladama će se prosuđivati po njihovom učinku do posljednjeg dana njihovog rada. OHR-ov portparol je podsjetila da najnovijim odlukama visokog predstavnika, kojima se žele provesti ustavne promjene o konstitutivnosti naroda, HNK gubi status kantona sa posebnim režimom upravljanja, čime je bila obezbjeđena paritetna zatsupljenost Bošnjaka i Hrvata u vlasti. Iz OHR-a je ranije saopšteno da će sada u sastav kantonalne Vlade ući predstavnici sva tri naroda, a Avis Beneš je danas objasnila da će buduća vlada funkcionisati na isti način kao i u drugim kantonima, uz određene mehanizme zaštite nacionalnih interesa.